钦定古今图书集成/明伦汇编/官常典/第473卷 > 安颉
## 钦定古今图书集成/明伦汇编/官常典/第473卷 > 安颉

按《魏书安同传》：“同子颉，辨慧多策略，最有父风。太宗
初为内侍长，令察举百寮，纠刺奸慝，无所回避。尝告
其父阴事，太宗以为忠，特亲宠之。宜城王奚斤自长
安追击赫连昌，至于安定，颉为监军侍御史。斤以马
多疫死，士众乏粮，乃深垒自固，遣太仆丘堆等督租
于民间，为昌所败。昌遂骄矜，日来侵掠，刍牧者不得”
出，士卒患之。颉进计曰：“本奉诏诛贼，今乃退守穷城，
若不为贼杀，当以法诛，进退安有生路？而王公诸将，
晏然无谋，将何以报恩塞责？”斤曰：“今若出战，则马力
不足以步击，骑终无捷理。当须京师救骑至，然后步
陈击于内，骑兵袭其外，所谓万全之计也。”颉曰：“今猛
寇游逸于外，而吾等兵疲力屈，士有饥色，不一决战，
则死在旦夕，何救兵之可待也？等死当战死，宁可坐
受困乎？”斤犹以马为辞。颉曰：“今兵虽无马，但将帅所
乘，足得二百骑。颉请募壮勇出击之，就不能破，可以
折其锐。且昌狷而无谋，每好挑战，众皆识之。若伏兵
掩击，昌可擒也。”斤犹难之。颉乃阴与尉眷等谋，选骑
待焉。昌来攻垒，颉出应之。昌于陈前自接战，军士识
昌，争往赴之。会天大风，扬尘，昼昏，众乱。昌退，颉等追
击，昌马蹶而坠。颉擒昌，送于京师。世祖大悦，拜颉建
节将军，赐爵西平公，代堆统摄诸军。斤耻功不在己，
轻追昌弟定于平凉，败绩。定将复入长安，诏颉镇蒲
坂以拒之。刘义隆遣将到彦之率众寇河南，以援赫
连定。世祖以兵少，乃摄河南三镇北渡，彦之遂列守
南岸，至于衡关。世祖西征赫连定，以颉为冠军将军，
督诸军击彦之。彦之遣将姚纵夫渡河攻冶坂，颉督
诸军击之，斩首三千馀级，投水者甚众。遂济河攻洛
阳，拔之，擒义隆将二十馀人，斩首五千级。进攻虎牢，
虎牢溃，义隆司州刺史尹冲坠城死。又与琅邪王司
马楚之平滑台，擒义隆将朱修之、李元德及东郡太
守申谟，俘获万馀人，乃振旅还京师。神麚四年卒。赠
征南大将军、仪同三司，进爵为王，谥曰襄。颉为将，善
绥士众，及卒，义隆士卒降者无不叹惜。